Tõepoolest, mis sisulist sõprust võis kujuneda Nietzsche ja "Noor-Eesti" vaimliste sfääride vahel? Nietzsche purustas kõlbluse tahvleid, nooreestlaste sümpaatiad kuulusid esteetikale. Nietzsche filosoofia kuulutas uut eluõpetust, nooreestlasi huvitasid uued kunstiteooriad. Nietzsche rajas oma üliinimese loomusundidele, "ilusale metsloomale",  "Noor-Eesti" üliinimene oli "kaunishing", kes eksis oma mina labürindis. Nooreestlased olid sedavõrd tülgastunud kodumaa kösterkoolmeisterlikust vaimuilmast, et nemad isegi ühe Nietzsche edustusel ei suutnud austada suurt tõuparandajat ja pedagoogi.